นายกรัฐมนตรี เผยเตรียมหารือ ครม.รับคนไทยกลับจากเกาหลีใต้ ชื่นชมเด็กๆ ใช้เวลาว่างให้เกิดประโยชน์ช่วงเปิดเทอม ขอทุกคนร่วมมืออย่าสร้างความขัดแย้ง
นายกรัฐมนตรี เผยเตรียมหารือ ครม.รับคนไทยกลับจากเกาหลีใต้ ชื่นชมเด็กๆ ใช้เวลาว่างให้เกิดประโยชน์ช่วงเปิดเทอม ขอทุกคนร่วมมืออย่าสร้างความขัดแย้งพลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เป็นประธานการประชุม ครม.ประจำสัปดาห์ โดยกระทรวงสาธารณสุข พร้อมกับ สสส. จัดบูธประชาสัมพันธ์กิจกรรม “ปิดเทอมสร้างสรรค์ อัศจรรย์วันว่าง” ซึ่งนายกรัฐมนตรีได้ชื่นชมกิจกรรมนี้ ที่ช่วยส่งเสริมประสบการณ์ให้กับเด็กและเยาวชน ให้ทุกคนมีแนวคิดและหลักคิดที่ถูกต้อง โดยเฉพาะการเรียนรู้ในเรื่องราวต่างๆ รวมถึงแนวทางการพัฒนาประเทศ โดยสิ่งสำคัญที่สุดก็คือ ต้องการพัฒนาตั้งแต่วัยเด็ก ดังนั้นเมื่อมีกิจกรรมดีๆ แบบนี้เกิดขึ้น ทุกฝ่ายโดยเฉพาะพ่อแม่และผู้ปกครอง ต้องช่วยกันส่งเสริมและฝากให้ทุกคนตระหนักถึงการดูแลสุขภาพ ในกรณีที่จะต้องทำกิจกรรมกับผู้คนจำนวนมาก พร้อมระบุว่า เอาเวลาว่างไปทำกิจกรรมที่เป็นประโยชน์ ดีกว่าไปในสิ่งที่ไม่เกิดประโยชน์ จากนั้น เด็กๆ ได้มอบหน้ากากอนามัยแบบผ้า และมอบโล่และดาบที่ประดิษฐ์จากกระดาษรัง ที่เป็นกิจกรรมส่งเสริมให้เด็กใช้ความคิดสร้างสรรค์ นำสิ่งรอบตัวมาประดิษฐ์เป็นของเล่น ที่เสริมสร้างทักษะทางความคิด โดยเด็กๆ กล่าวว่า เป็นกำลังใจให้กับนายกรัฐมนตรี และขอให้นายกรัฐมนตรี นำโล่ไปปกป้องประเทศ นายกรัฐมนตรี ได้บอกกับเด็กๆ ว่า ทุกคนเป็นกำลังให้ลุง และก็ต้องให้กำลังใจคนไทยทั้งประเทศ และร่วมกันต่อสู้กับปัญหาในหลายอย่างวันนี้ เพื่อทุกคนจะได้รับมือกับการเปลี่ยนแปลง และทุกคนต้องช่วยกันลดความขัดแย้ง และต้องเอาข้อมูลข้อเท็จจริงมาพูดคุยกัน เพื่อให้ทุกคนสามารถเดินหน้าประเทศไปได้ทั้งนี้ก่อนเดินขึ้นตึกบัญชาการ นายกรัฐมนตรี ปฏิเสธการตอบคำถามถึงกรณีที่นายมงคลกิตติ์ สุขสินธารานนท์ หัวหน้าพรรคไทยศรีวิไลย์ ยื่นหนังสือถึงนายชวน หลีกภัย ประธานสภาผู้แทนราษฎร เพื่อขอให้เปิดประชุมสภาสมัยวิสามัญเพื่อให้มีการพิจารณานำปัญหากรณีนักศึกษาจัดการชุมนุมทางการเมือง โดยระบุเพียงสั้นๆ ว่า "ขอให้ไปถามทางสภาฯ" ส่วนการนำคนไทยที่มีความประสงค์ออกจากเกาหลีใต้ เพื่อกลับประเทศไทยนั้น นายกรัฐมนตรี กล่าวสั้นๆ โดยคาดว่าจะได้หารือกันในที่ประชุม ครม. ซึ่งก่อนการประชุม นายกรัฐมนตรีได้รับการตรวจวัดอุณภูมิร่างกาย ซึ่งเป็นมาตราการคัดกรองและป้องกันการแพร่ระบาดของโรคโควิด-19 พร้อมกำชับให้ตรวจเจ้าหน้าที่และสื่อมวลชนด้วย